钦定古今图书集成/明伦汇编/官常典/第268卷 > 独孤郁
## 钦定古今图书集成/明伦汇编/官常典/第268卷 > 独孤郁

按《唐书独孤及传》：“及子郁，字古风，始生而孤，与朗育
于伯父汜，擢进士第最，为权德舆所称，以女妻之。元
和初，举制科高等，拜右拾遗，俄兼史馆修撰，进右补
阙。吐突承璀讨王承宗，郁执不可，挺议鲠固，号称职，
擢翰林学士。德舆辅政，以嫌去内职，拜考功员外郎，
仍兼修撰。宪宗叹德舆乃有佳婿，诏宰相高选世族”，
故杜悰尚岐阳公主，然帝犹谓不如德舆之得郁也。
俄知制诰。德舆去位，还为学士。九年，以疾辞禁近，徙
秘书少监，屏居鄠卒，年四十，赠绛州刺史。郁有雅名，
帝遇之厚，议者亦谓当宰相共以早世惜之。子庠，字
贤府。丧父始十岁，有至性，闻呼父官及吊客来，辄号
恸几绝。后举进士，仕至尚书丞。